PUMPANJE GRADSKE UPRAVE – VIŠE ČINOVNIKA NEGO STOLICA

U svom predizbornom programu kninski gradonačelnik Marko Jelić pored ostalog obećao je građanima Knina kako Knin po prvi put ima jasan, do detalja razrađen gospodarski i društveni politički program koji je prije svega ostvariv i realan. U programu je ponudio građanima Knina radna mjesta utemeljena na održivom korištenju prirodnih, povijesnih, kulturnih i svih drugih, brojnih, do sada neiskorištenih resursa kojima Knin i njegova okolica obiluju. Obećao je pošteno zapošljavanje bez stranačke i rodbinske podobnosti, te kako će jedini podobni biti oni koji znaju, hoće i mogu mijenjati Knin nabolje.

Danas, deset i više mjeseci nakon preuzimanja vlasti u Kninu, od svih obećanja ostalo je samo novo zapošljavanje činovnika u i onako prenatrpanu gradsku upravu i gradska poduzeća i ustanove.

Bez obzira jesu li pošteno zaposleni i bez stranačke i rodbinske povezanosti, teško da su novozaposleni činovnici u gradskoj upravi ( administrativni referenti, viši suradnici, viši stručni suradnici, voditelji projektnih timova, koordinatori projektnih timova – ukupno osam )ili novi direktori gradskih poduzeća i ustanova( gdje se također zapošljavaju novi činovnici ) oni koji znaju, hoće i mogu mijenjati grad Knin nabolje.

Umjesto da se posveti realizaciji svog predizbornog programa koji ima 52 točke, gradonačelnik se posvetio lakšem zadatku,„nezavisnom“ kadroviranju i novom zapošljavanju.

Bilo bi logično da pad broja stanovnika ( skoro za trećinu ) prati pad broja činovnika. Izgleda kako kod kninskih gradskih čelnika važi obrnuta logika. Mislimo kako ti novi činovnici u gradskoj upravi i rukovoditelji gradskih poduzeća neće pridonijeti boljem i bržem radu tih institucija i da val otvaranja novih radnih mjesta u lokalnoj vlasti treba zaustaviti sve dok se ne poboljša situacija na gospodarskom i demografskom polju. Nedopustivo je da bude skoro izjednačen broj činovnika u gradskoj upravi i broj poduzetnika u gradu Kninu, a iseljavanje i lošu demografsku sliku Knina da i ne spominjemo.

Iako je program gradonačelnika pod nazivom Program razvoja grada Knina u sljedećem mandatu, sa čak 52 točke , bio obećavajući, do sada je od toga ispunjena samo jedna točka i to e-komunalni redar za što je za ovu godinu utrošeno 32.000 kuna, a rezultati tog programa su skromni s obzirom na utrošena novčana sredstva. Umjesto stvaranja pretpostavki za oživljavanje grada i otvaranja radnih mjesta u realnom sektoru, gradonačelnik se kao slamke spasa uhvatio upitnih projekata prošle političke garniture, Inovacijskog središta i Programa integrirane, gospodarske i socijalne regeneracije malih gradova, projekata kojima već desetak godina kninski političari obećavaju građanima svijetlu gospodarsku budućnost, koja nikako da dođe. Inzistirajući na upitnim projektima prošle političke garniture kao jedinim projektima koji mogu pomoći gospodarskom i demografskom oživljavanju grada Knina i ne nudeći ništa novo, mogao bi se steći dojam kako se u Kninu u svibnju prošle godine dogodila smjena političkih garnitura po onoj narodnoj Sjaši Kurta, da uzjaši „nezavisni“ Murta.

Pozivamo gradonačelnika da nakon deset i više mjeseci upravljanja gradom Kninom prestane s praksom zapošljavanja novih činovnika i svojih ljudi u gradsku upravu i gradska poduzeća i ustanove, te napokon krene u realizaciju svojih predizbornih obećanja navedenih u svom Programu razvoja grada Knina u sljedećem mandatu, primarno u segmentu razvoja gospodarstva i podizanja kvalitete života stanovništva.

Vijećnica u Gradskom vijeću Grada Knina Vijećnik u Skupštini Šibensko-kninske županije

 Marija Ćurić Tomislav Čolak